นายกรัฐมนตรี กำชับตำรวจเฝ้าระวังสถานการณ์การแพร่ระบาดไวรัสโคโรนาสายพันธุ์ใหม่ในกลุ่มนักท่องเที่ยวและประชาชนชาวไทย
นายกรัฐมนตรี กำชับตำรวจเฝ้าระวังสถานการณ์การแพร่ระบาดไวรัสโคโรนาสายพันธุ์ใหม่ในกลุ่มนักท่องเที่ยวและประชาชนชาวไทยพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวภายหลังการประชุมคณะกรรมการข้าราชการตำรวจ หรือ ก.ตร. กำชับให้สำนักงานตำรวจแห่งชาติ ที่เป็นหนึ่งในคณะกรรมการในการเตรียมพร้อมรับมือเชื้อไวรัสโคโรนา หลังจากที่มีคนไทยและชาวต่างชาติ โดยเฉพาะชาวจีน ติดเชื้อจำนวนหนึ่ง โดยกำชับตำรวจตรวจคนเข้าเมือง ที่เป็นด่านหน้าประจำช่องทางการเข้า-ออกประเทศ เข้มงวดกวดขันทุกคนและทุกสายการบินที่เข้ามาในประเทศ ให้มีการเฝ้าระวังและอำนวยความสะดวกอย่างเต็มที่ ส่วนตำรวจท่องเที่ยว ก็ได้มีมาตรการในการตรวจตราความเรียบร้อยกับนักท่องเที่ยวที่ไม่ใช่เฉพาะคนจีนเพียงเท่านั้น แต่รวมถึงชาวต่างชาติในประเทศอื่นๆ ด้วย ซึ่งหากมีการร้องขอความช่วยเหลือ ก็สามารถเข้าช่วยเหลือได้ทันที ส่วนในรายละเอียด ก็จะให้ตำรวจที่รับผิดชอบดำเนินการตามข้อกฎหมายต่อไปนายกรัฐมนตรี ยืนยันด้วยว่า รัฐบาลไทยมีความพร้อมมาตลอดสำหรับการรับคนไทยที่อยู่ในเมืองอู่ฮั่น ประเทศจีน เข้ามาในประเทศ ซึ่งขณะนี้ได้มีการเตรียมแผนไว้อยู่แล้ว โดยเตรียมเครื่องบินไว้ 2 ลำ ขณะนี้รอเพียงทางการจีนประสานมาว่าได้มีการตรวจคัดกรองเชื้อก่อนกลับมาไทยผ่านหรือไม่ ซึ่งหากผ่าน ก็จะดำเนินการในขั้นตอนต่อไปทันทีขณะที่ พลตำรวจโท ปิยะ อุทาโย โฆษกสำนักงานตำรวจแห่งชาติ เปิดเผยว่า นายกรัฐมนตรี ได้กำชับในที่ประชุม ก.ตร. โดยเฉพาะ เรื่องเชื้อไวรัสโคโรนา ซึ่งผู้บัญชาการตำรวจแห่งชาติ ได้มอบหมายให้พลตำรวจเอก สุวัฒน์ แจ้งยอดสุข รองผู้บัญชาการตำรวจแห่งชาติ เป็นผู้ดูแล โดยจะมีการวางมาตรการเข้มให้ตำรวจท่องเที่ยวและตำรวจตรวจคนเข้าเมือง ส่วนเรื่องของหมอกควันและฝุ่น PM2.5 มอบหมายให้ตำรวจพื้นที่ในต่างจังหวัดและผู้ว่าราชการจังหวัด บูรณาการเร่งแก้ปัญหาอย่างเร่งด่วน